**ЕКПЕНІҢ БАЛА АҒЗАСЫНА ПАЙДАСЫ**

*Екпе туралы әңгімемізді әл-Фараби атындағы Қазақ Ұлттық университеті медицина факультетінің Эпидемиология және гигиена кафедрасының доценті, медицина ғылымының кандидаты Анара Бақыткерейқызымен жалғастырдық.*

**Ұлан:**Анара апай, екпенің қандай пайдасы бар?

**А.Бақыткерейқызы:** Әрине, бар. Екпе баланың түрлі жұқпалы ауруларға қарсы тұруына жасалған қорған. Қазақстанда алғашқы егу жұмыстары XIX ғасырдың 20жылдарында басталған. Балаларға құрөзек (дифтерия) жұқпасына қарсы жаппай екпе жұмыстары жүргізілген. Бүгінде республикамыздың барлық аймақтарында Үкіметтің қаулысымен бекітілген «Егу күнтізбесі» бойынша барлық балаларға егу жұмыстары жүргізіледі.

**Ұлан:**Балаға неше жастан бастап екпе жасалады? Ең ауыр түрі қайсы?

**А.Бақыткерейқызы:** Нәресте ең алғашқы екпесін перзентханада алады. Сосын жиырмаға жуық жұқпалы ауруға қарсы мысалы: полиемиелит, вирусты гепатит В және туберкулез екпесі бар. Ең ауыр өтетіні *–* құрамында көкжөтелге қарсы жасушасы бар АКДС. Балаларға жеңіл болуы үшін екпенің құрамы өзгертіліліп, қазір бұл вакцинаны балалар жеңіл көтереді.

**Ұлан:**Екпенің кері әсерінен сау баланың сал болып қалуы мүмкін бе?

**А.Бақыткерейқызы:** Мұндай жағдай екпеге тікелей қатысты деп айта алмаймын. Әрбір екпеден кейінгі асқынулар міндетті түрде денсаулық сақтау мекемелерінің сараптауынан өтеді. Екпені тағайындаудың көрсеткіштері бар. Яғни, баланың денсаулығы жақсы болған кезде ғана учаскелік дәрігер және невропатолог егу жүргізуге рұқсат береді. Егер бала тұмауратып, не басқада созылмалы аурулармен ауырып тұрса, екпе салынбайды. Себебі,екпе баланың бойындағы сырқатты одан сайын ауырлатып жіберуі мүмкін. Негізінде, екпе салынған соң баланың ағзасы сол жұқпаға қарсы иммунитет түзей бастайды. Ата-аналар екпеге барар алдында мұқият дәрігерлерге барғаны жөн.

**Ұлан:** Ата-аналар екпеге неге қарсы?

**А.Бақыткерейқызы:** Қазіргі ата-аналар жан-жақты. Ғаламтордан түрлі жаңалықтарды оқып, үрейленіп отырады. Осы екпенің арқасында сирек кездесетін жұқпалы аурудың алдын алатынын ескермейді. Бұл медицина ғылымында дәлелденген. Сосын дін жолында жүрген аналар қарсылық білдіреді. Жақында мешіт имамымен кездесу ұйымдастырдық. Сонда ислам дінінде екпеге тыйым салынбайтыны айтылды. Керісінше, әрбір адамға өзінің және ұрпағының денсаулығы аманат ретінде берілгендігін айтты. Аурулардан сақтанудың жолы екпе болса, одан бас тарту – қателік, жауапсыздық. Көктем, күз айларында түрлі жұқпалы аурулар көбейеді. Ауа арқылы таралып, балалардың мазасы болмайды. Екпені уақытында алмаған балақайлар әлсіз келеді. Жұқпалы аурулардың қаншалықты ауыр өтетінін бәріміз білеміз.

**Ұлан:** Екпе қай елде жасалады? Арнайы тексеруден өте ме?

**А.Бақыткерейқызы:** АҚШ және Бельгия, Ұлыбритания сынды Европаның дамыған мемлекеттерінен алады. Міндетті түрде дәрі-дәрмектерге фармациялық қадағалау жүргізетін құзіретті мекемелерден сараптамадан өтеді.

**Әлбетте, дәрігерлер екпенің тек пайдалы жағын айтады. Оған қарсы шығып жүргендердің өз уәжі бар. Дегенмен, балаға екпе жасатпас бұрын оның сол сәттегі денсаулығына назар аударған жөн. Бұл жасөспірімдерге де қатысты.**